विश्व संवाद केन्द्र अजयमेरु की ओर से 8 मई को अजमेर मे इंडिया मोटर सर्किल स्थित स्वामी काॅम्प्लेक्स के सभागार में प्रातः 11 बजे पत्रकार सम्मान समारोह एवं विचार गोष्ठी रखी गई है। केन्द्र के सचिव निरंजन शर्मा ने बताया कि शहर के सात प्रमुख पत्रकारों का सम्मान किया जाएगा। इसके साथ ही वर्तमान परिवेश में पत्रकारिता की भूमिका विषय पर एक विचार गोष्ठी होगी, गोष्ठी के मुख्यवक्ता यूएनआई समाचार एजेंसी के समाचार सम्पादक रहे तथा भारतीय प्रेस परिषद के पूर्व सदस्य गुलाब बत्रा होंगे। गोष्ठी की अध्यक्षता एमडीएस यूनिवर्सिटी के कुलपति प्रोफेसर विजय श्रीमाली करेंगे। शर्मा ने बताया कि प्रति वर्ष नारद जयंती के उपलक्ष में सम्मान समारोह और विचार गोष्ठी आयोजित की जाती है। देवर्षि नारद को दुनिया का प्रथम संवाददाता माना जाता है। सम्मानित होने वाले पत्रकारों को शाॅल ओढ़ा कर श्रीफल और प्रशंसा पत्र भेंट किया जाएगा।